ΓΡΑΠΤΗ ΕΡΩΤΗΣΗ E-3331/98

υποβολή: Graham Mather (PPE) προς την Επιτροπή

(10 Νοεμβρίου 1998)

Θέμα: Εκτελεστική Υπηρεσία του Οργανισμού Παρέμβασης (HB) - πόροι ΚΓΠ

Η Εκτελεστική Υπηρεσία του Οργανισμού Παρέμβασης (ΙΒΕΑ) είναι υπόλογος έναντι του βρετανικού Κοινοβουλίου για την εφαρμογή στο Ηνωμένο Βασίλειο των ρυθμίσεων της αγοράς και των μέτρων στήριξης που προβλέπονται στο πλαίσιο της κοινής γεωργικής πολιτικής, καθώς και τις συναφείς διοικητικές δαπάνες.

Το 1996-97, ο Οργανισμός πραγματοποίησε περί τα 2,5 εκατομύρια συναλλαγές για ποσά 4,2 δισ. στερλινών σε δαπάνες και 3,2 δισ. στερλινών σε πιστώσεις ενισχύσεων.

Η Επιτροπή Δημοσίων Λογαρισμών της Βουλής των Κοινοτήτων αναφερόμενη στην εκτέλεση των πιστώσεων της περιόδου 1996-97 υπογράμμισε τα ακόλουθα: Ο Γενικός Ελεγκτής... δεν μπόρεσε να εξασφαλίσει όλες τις πληροφορίες και αιτιολογήσεις που θεώρησε απαραίτητες για τη διενέργεια του ελέγχου του.Τα στοιχεία που είχε στη διάθεσή του ήταν περιορισμένα διότι ο Οργανισμός παρέλειψε να τηρήσει ακριβείς και πλήρως αιτιολογημένες λογιστικές καταχωρήσεις... για ποσό που ανέρχεται περίπου στα 30 εκατομμύρια στερλίνες και για το οποίο δεν υπήρξε ικανοποιητική αιτιολόγηση. Η Επιτροπή Δημοσίων Λογαριασμών καταλήγοντας θεωρεί ότι "οι κανόνες δημοσιονομικής διαχείρησης του Οργανισμού απαιτούν άμεση και ευρεία αναβάθμιση".

1. Είναι η Ευρωπαϊκή Επιτροπή ικανοποιημένη από τη διαχείριση των πόρων της ΚΓΠ στο Ηνωμένο Βασίλειο;

2. Είναι η Επιτροπή ικανοποιημένη από τον τρόπο με τον οποίο ο Οργανισμός Παρέμβασης διεκπεραιώνει το έργο που του έχει ανατεθεί;

3. Τί μηχανισμούς διαθέτει η Επιτροπή για την επιτήρηση της διαχείρησης των πόρων της ΚΓΠ στο ΗΒ;

4. Τί κυρώσεις δύναται να επιβάλει η Επιτροπή εάν η διαχείριση των πόρων της ΚΓΠ στο ΗΒ εξακολουθήσει να μην ανταποκρίνεται σε αποδεκτά πρότυπα;

Απάντηση του κ. Fischler εξ ονόματος της Επιτροπής

(9 Δεκεμβρίου 1998)

1.-2. Η Επιτροπή δεν είναι πλήρως ικανοποιημένη με τη διαχείριση των κεφαλαίων στο πλαίσιο άσκησης της Κοινής Γεωργικής Πολιτικής (ΚΓΠ) σε διάφορα κράτη μέλη, μεταξύ άλλων στο Ηνωμένο Βασίλειο. Όσον αφορά τον οργανισμό παρέμβασης, ο γενικός ελεγκτής διατύπωσε παρατηρήσεις όχι μόνο στους εθνικούς λογαριασμούς του οργανισμού, αλλά επίσης και στην ετήσια βεβαίωση για το λογαριασμό του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), όπως απαιτείται βάσει του κανονισμού (ΕΚ) 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής(1). Οι ανωτέρω παρατηρήσεις οφείλονταν στην αδυναμία του οργανισμού να τηρεί επακριβή και πλήρως συμβιβάσιμα λογιστικά βιβλία. Η Επιτροπή σαφώς είναι δυσαρεστημένη με την ανωτέρω κατάσταση και στο πλαίσιο της διαδικασίας εκκαθάρισης των λογαριασμών αρνήθηκε να αποδεχθεί δαπάνες που δεν δικαιολογεί πλήρως ο οργανισμός. Θα εξακολουθήσει να αρνείται να καλύψει οποιαδήποτε δαπάνη που δεν είναι πλήρως δικαιολογημένη. Έχει επίσης επιμείνει να λάβει ο οργανισμός επανορθωτικά μέτρα, εφόσον επιθυμεί να παραμείνει φορέας πληρωμής διαπιστευμένος για την καταβολή χρημάτων για λογαριασμό του ΕΓΤΠΕ - τμήμα εγγυήσεων. Υπάρχουν στοιχεία που αποδεικνύουν ότι έχουν πλέον αναληφθεί τα επανορθωτικά αυτά μέτρα.

3. Η Επιτροπή παρακολουθεί εκ του σύνεγγυς την κατάσταση στον οργανισμό παρέμβασης και τα μέτρα που λαμβάνονται για την αναπλήρωση των ελλείψεων που εντοπίσθηκαν στις διαδικασίες λογιστικών καταχωρήσεων και εναρμόνισης. Ο κανονισμός του Συμβουλίου (ΕΟΚ) 729/70, όπως τροποποιήθηκε από τον κανονισμό (ΕΚ) 1287/95 του Συμβουλίου της 22 Απριλίου 1995(2), διατυπώνει το νομικό πλαίσιο για τον έλεγχο της διαχείρισης των κεφαλαίων της ΚΓΠ. Η Επιτροπή διενεργεί ελέγχους κατά τακτά διαστήματα σε διάφορους τομείς της αγοράς και φορείς πληρωμής (συμπεριλαμβανομένου του οργανισμού παρέμβασης) για την παρακολούθηση της διαχείρισης των κεφαλαίων της ΚΓΠ.

4. Η Επιτροπή διατηρεί το δικαίωμα, μέσω της διαδικασίας εκκαθάρισης των λογαριασμών, να αρνείται την καταβολή χρημάτων για οποιαδήποτε δαπάνη που ενήργησε ο φορέας πληρωμής, και η οποία δεν ανταποκρίνεται στους κοινοτικούς κανόνες. Θα εξακολουθήσει να ασκεί, όποτε είναι ανάγκη, τις ανωτέρω εξουσίες. Όσον αφορά τις γενικές εργασίες του οργανισμού παρέμβασης, εφόσον ο τρόπος διαχείρισης των κεφαλαίων της ΚΓΠ κατά σύστημα υπολείπεται της αποδεκτής στάθμης, θα ζητηθεί από τις βρετανικές αρχές να εφαρμόσουν τις διατάξεις του άρθρου 4 παράγραφος 4 του κανονισμού (ΕΟΚ) 729/70 και να ανακαλέσουν τη διαπίστευση του φορέα πληρωμής.

(1) ΕΕ L 94 της 28.4.1970.

(2) ΕΕ L 125 της 8.6.1995.